Protea-snellers laat Pakistan spyt kry | Netwerk24
Protea-snellers laat Pakistan spyt kry
Deur Christo Buchner 26 Desember 2018 12:10
Pakistan het die besluit van hul kaptein, Sarfraz Ahmed, om te kolf nadat hy die loot gewen het, sommer al Woensdag in die eerste skof berou deurdat hulle op 76/4 gaan eet het.
Duanne Olivier het twee paaltjies in die oggendsessie van die eerste toets teen Pakistan platgetrek.Foto: Reuters
Die besoekers se middagmaal sou glad nie baie aptytwekkend geproe het nie, met die top-orde wat reeds afgemaai is deur die vurige Suid-Afrikaanse snelaanval op die eerste oggend van die eerste toets voor ’n groot skare op SuperSport-park in Centurion in die Kerstoets.
Met die aandag gevestig op Dale Steyn (1/26), wat net een paaltjie nodig gehad het om Shaun Pollock verby te steek as die Suid-Afrikaanse bouler met die meeste toetspaaltjies (422), was dit Kagiso Rabada (1/31) wat eerste toegeslaan het in die tweede boulkbeurt van die toets, sy eerste, toe hy Imam-ul-Haq (0) been voor paaltjie betrap het.
Dale Steyn word deur Kagiso Rabada op die skouers gedra ná hy Suid-Afrika se grootste paaltjievraat in toetsgeskiedenis geword het.Foto: Deaan Vivier
Ná 28 minute se spel en met die eerste aflewering van sy vierde boulbeurt het Steyn daardie rekord-paaltjie geneem toe die ander aanvangskolwer Fakhar Zaman (12) op derde glip gevang is deur Dean Elgar.
Zaman het in die vorige boulbeurt van Steyn by twee geleenthede buite die wegpen visgevang na Steyn-aflewerings, en dit net rakelings gemis.
Toeskouers by SuperSport-park in Centurion het Dale Steyn se paaltjie-mylpaal saam met hom gevier.Foto: Deaan Vivier
Azhar Ali (31*) en Shan Masood (19), wat ingebring is om die beseerde Haris Sohail te vervang, het die beurt effe herbou met ’n vennootskap van 37 lopies om die derde paaltjie, voordat Duanne Olivier (2/19), wat met groot vuur vanaf die Hennopsrivier se kant af geboul het, vir Masood skoongeboul het.
Hy het nie lank daarna nie ook vir Asad Shafiq (7) been voor paaltjie betrap en voor ete het die besoekers reeds albei hul verwysings gebruik en nie met een sukses behaal nie.
Ali het gemaklik na Pakistan se beste kolwer gelyk op ’n blad wat heelwat wip en vaart gehad het en waar dit veel meer produktief was om die bal in die hand te hê as die kolf.
Meer oor: Dale Steyn | Fakhar Zaman | Shaun Pollock | Duanne Olivier | Centurion | Supersportpark | Kriekettoets | Pakistan | Proteas
Doring Dale behaal groot mylpaal
Vrae oor Centurion-kolfblad voor 1ste toets
Baie op spel in eerste toets teen Pakistan